Kan ongelykheid SA tot volslae rommel laat val? | Netwerk24
Deur Francois Williams 20 Junie 2019 13:09
Al het Suid-Afrika gemeet aan die Gini-indeks steeds die meeste ongelykheid ter wêreld, het die inkomste-ongelykheid nie noodwendig ’n regstreekse invloed op ’n land se kredietgradering nie.
Dít is die gevolgtrekking uit ’n navorsingsverslag van die kredietgraderingsagentskap Moody’s Investors Service.
Inkomste-ongelykheid is verwant aan politieke risiko, laer groei en in sommige gevalle swakker instellings, maar dis nie ’n differensiërende faktor vir kredietgraderings nie, sê Gabriel Torres, senior kredietbeampte van Moody’s en skrywer van die verslag.
Van die kernpunte uit die verslag:
Suid-Afrika het steeds die hoogste inkomste-ongelykheid in die wêreld, met ’n Gini-indeks van 63 in 2014, en ongelykheid het in die afgelope dekade toegeneem terwyl ongelykheid in ander opkomende markte meestal afgeneem het;
Suid-Afrika se trae groei is grootliks weens plaaslike knelpunte, wat ’n lang geskiedenis van politieke spanning insluit. Die politieke spanning is self deels ’n gevolg van hoë vlakke van ongelykheid.
Daar is ook strukturele onbuigsaamhede wat die sakesektor se bereidwilligheid om te belê ondermyn. ’n Gevolg van die strukturele probleme – hoë vlakke van werkloosheid en armoede – is dat dit ongelykheid verder aanvuur, menslike kapitaal verminder en die produktiewe basis van die land verswak.
Hoewel hoër inkomste-ongelykheid breedweg met laer kredietgraderings geassosieer word, wat betref die lande wat Moody’s gradeer, is dit nie ’n sleutelfaktor in graderings nie.
In sommige lande vererger stygende inkomste-ongelykheid eerder breër krediet-uitdagings wat uit wydlopende maatskaplike spanning en politieke risiko, swakker groei en swak instellings spruit.
Inkomste-ongelykheid is die meeste in Latyns-Amerika, Afrika suid van die Sahara en Indië.
Moody’s se jongste beskikbare inligting oor inkomste-ongelykheid wys Suid-Afrika is saam met Namibië, Botswana, Zambië, Mosambiek, Indië, Brasilië, Colombië en Honduras die enigste lande in die wêreld met ’n telling van meer as 50 in die Gini-indeks. Daar is egter heelparty lande in Afrika, die Midde-Ooste en Suidoos-Asië waarvoor daar nie inligting beskikbaar is nie.
Inkomste-ongelykheid verskil wyd tussen lande weens verskeie redes soos langtermyntendense oor honderde jare, die invloed van tegnologie, globalisering en beleidskeuses, sê Torres.
Amerika uitgesluit, het gevorderde ekonomieë gewoonlik meer gelyke inkomsteverspreiding as opkomende markte.
Oos-Europese lande is die enigste groep binne die opkomende markte met volgehoue lae vlakke van ongelykheid, wat Torres toeskryf aan dekades van kommunistiese regering wat gelyke inkomsteverspreiding afgedwing het.
Moody’s het gesteun op die Wêreldbank se Gini-indeks, wat op ’n skaal van 0 tot 100 meet hoe ’n gegewe land se inkomste-verspreiding van ’n volledig gelyke verspreiding verskil.
Meer oor: Moody’S Investors Service | Moody's | Kredietgradering | Inkomste | Ongelykheid